ਮਾਰੀਆ ਸ਼ਾਰਾਪੋਵਾ
ਮਾਰੀਆ ਯੂਰੀਏਵਨਾ ਸ਼ਾਰਾਪੋਵਾ (ਜਨਮ 19 ਅਪਰੈਲ 1987) ਦਾ ਜਨਮ ਤਤਕਾਲੀਨ ਸੋਵੀਅਤ ਸੰਘ ਅਤੇ ਵਰਤਮਾਨ ਰੂਸ ਦੇ ਸਾਇਬੇਰੀਆ ਪ੍ਰਾਂਤ ਵਿੱਚ ਹੋਇਆ ਸੀ। 1993 ਵਿੱਚ ਛੇ ਸਾਲ ਦੀ ਉਮਰ ਵਿੱਚ ਸ਼ਾਰਾਪੋਵਾ ਬਿਹਤਰ ਭਵਿੱਖ ਦੀ ਤਲਾਸ਼ ਵਿੱਚ ਪਿਤਾ ਯੂਰੀ ਦੇ ਨਾਲ ਰੂਸ ਛੱਡਕੇ ਅਮਰੀਕਾ ਦੇ ਫਲੋਰੀਡਾ ਪ੍ਰਾਂਤ ਵਿੱਚ ਚਲੀ ਗਈ ਸੀ। ਸ਼ਾਰਾਪੋਵਾ ਨੂੰ ਟੈਨਿਸ ਸ਼ੁਰੂ ਕਰਵਾਉਣ ਵਿੱਚ ਉਸ ਦੇ ਪਿਤਾ ਯੂਰੀ ਸ਼ਾਰਾਪੋਵਾ ਦਾ ਹੱਥ ਹੈ। 1991 ਵਿੱਚ ਯੂਰੀ ਦੇ ਦੋਸਤ ਅਲੈਗਜੈਂਡਰ ਕੈਫਲਨਿਕੋਵ ਨੇ ਚਾਰ ਵਰ੍ਹਿਆਂ ਦੀ ਸ਼ਾਰਾਪੋਵਾ ਨੂੰ ਆਪਣਾ ਟੈਨਿਸ ਰੈਕੇਟ ਦਿੱਤਾ ਸੀ। ਅਲੈਗਜੈਂਡਰ ਦਾ ਲੜਕਾ ਯੇਵਗਨੀ ਕੈਫਲਨਿਕੋਵ ਵੀ ਫਰੈਂਚ ਓਪਨ ਤੇ ਆਸਟਰੇਲੀਅਨ ਓਪਨ ਦਾ ਚੈਂਪੀਅਨ ਰਿਹਾ ਹੈ। ਇਸ ਤਰ੍ਹਾਂ ਯੂਰੀ ਤੇ ਅਲੈਗਜੈਂਡਰ ਦੋਵੇਂ ਦੋਸਤ ਗਰੈਂਡ ਸਲੈਮ ਜੇਤੂ ਬਾਪ ਹਨ। ਮਾਰੀਆ ਨੂੰ ਸ਼ੁਰੂਆਤੀ ਦਿਨਾਂ ਵਿੱਚ ਕੋਚਿੰਗ ਲਈ ਅਮਰੀਕਾ ਭੇਜਣ ਲਈ ਯੂਰੀ ਨੇ ਬਹੁਤ ਸਖਤ ਮਿਹਨਤ ਕਰਕੇ ਕਮਾਈ ਕੀਤੀ ਅਤੇ ਮਾਰੀਆ ਨੇ ਵੀ ਆਪਣੀ ਪਿਤਾ ਦੀ ਮਿਹਨਤ ਨੂੰ ਅਜਾਹੀਂ ਨਹੀਂ ਜਾਣ ਦਿੱਤਾ ਅਤੇ ਟੈਨਿਸ ਦੀ ਖੇਡ ਵਿੱਚ ਚੋਟੀ ਦਾ ਸਥਾਨ ਹਾਸਲ ਕਰਕੇ ਯੁਰੀ ਦਾ ਨਾਂ ਰੌਸ਼ਨ ਕੀਤਾ।